Veikkaus aikoo ottaa yhteyttä kaikkiin, joille maksettiin enemmän kuin oli tarkoitus.

Veikkauksella on sattunut varsin ikävä virhe, sillä yli 5 000 voittosummaa on maksettu voittajille tuplana, kertoo Veikkauksen tiedottaja Pipsa Öhman. Asiasta kertoi ensimmäisenä Iltalehti.

Öhman pitää tapausta valitettavana. Hänen mukaansa erheellisten maksujen syynä on tekninen häiriö.

– Tekniikka petti niin sanotusti.

Ongelma sai alkunsa viime torstaina ja perjantaina.

– Ongelma näkyi tämän viikon alkuun asti, kun voittojen maksuissa oli yleisesti viivettä.

Ylimääräiset voitot peritään takaisin. Öhman kertoo, että voitot, joita perintä koskee, ovat olleet keskimäärin kymmenen euron suuruisia.

Yhdeksässä tapauksessa kyseessä on ollut yli tuhannen euron voitto, joista suurin oli 8 400 euroa. Öhman sanoo, että suurimpien summien voittajiin, joille voitto maksettiin kaksinveroisena, on otettu yhteyttä.

Veikkaus aikoo olla henkilökohtaisesti yhteydessä kaikkiin, joita asia koskee.

– Asiakaspalvelumme on ollut yhteydessä, ja kuulemma ihmiset ovat olleet hyvin ymmärtäväisiä, vaikka on kyse hyvin ikävästä virheestä. Siinä mielessä ihmiset ovat suhtautuneet todella hyvin.